**DREPTUL DE UZUFRUCT**

**Art. 703. -**

Uzufructul este dreptul de a folosi bunul altei persoane şi de a culege fructele acestuia, întocmai ca proprietarul, însă cu îndatorirea de a-i conserva substanţa.

Constituirea uzufructului

**Art. 704. -**

**(1)** Uzufructul se poate constitui prin act juridic, uzucapiune sau alte moduri prevăzute de lege, dispoziţiile în materie de carte funciară fiind aplicabile.

**(2)** Uzufructul se poate constitui numai în favoarea unei persoane existente.

Acţiunea confesorie de uzufruct

**Art. 705. -**

Dispoziţiile art. 696 [alin. (1)](https://lege5.ro/App/Document/gi2tsmbqhe/codul-civil-din-2009?pid=56649189&d=2023-12-30#p-56649189) se aplică uzufructului în mod corespunzător.

Obiectul uzufructului

**Art. 706. -**

Pot fi date în uzufruct orice bunuri mobile sau imobile, corporale ori incorporale, inclusiv o masă patrimonială, o universalitate de fapt ori o cotă-parte din acestea.

Accesoriile bunurilor ce formează obiectul uzufructului

**Art. 707. -**

Uzufructul poartă asupra tuturor accesoriilor bunului dat în uzufruct, precum şi asupra a tot ce se uneşte sau se încorporează în acesta.

Durata uzufructului

**Art. 708. -**

**(1)** Uzufructul în favoarea unei persoane fizice este cel mult viager.

**(2)** Uzufructul constituit în favoarea unei persoane juridice poate avea durata de cel mult 30 de ani. Atunci când este constituit cu depăşirea acestui termen, uzufructul se reduce de drept la 30 de ani.

**(3)** Dacă nu s-a prevăzut durata uzufructului, se prezumă că este viager sau, după caz, că este constituit pe o durată de 30 de ani.

**(4)** Uzufructul constituit până la data la care o altă persoană va ajunge la o anumită vârstă durează până la acea dată, chiar dacă acea persoană ar muri înainte de împlinirea vârstei stabilite.

## Stingerea uzufructului

Cazurile de stingere a uzufructului

#### Art. 746. -

**(1)** Uzufructul se stinge pe cale principală prin:

**a)** moartea uzufructuarului ori, după caz, încetarea personalităţii juridice;

**b)** ajungerea la termen;

**c)** consolidare, atunci când calitatea de uzufructuar şi de nud proprietar se întrunesc în aceeaşi persoană;

**d)** renunţarea la uzufruct;

**e)** neuzul timp de 10 de ani sau, după caz, timp de 2 ani în cazul uzufructului unei creanţe.

**(2)** Uzufructul se stinge prin decesul ori, după caz, încetarea existenţei juridice a uzufructuarului chiar dacă termenul nu s-a împlinit.

**(3)** În cazul imobilelor sunt aplicabile dispoziţiile în materie de carte funciară.

Stingerea uzufructului în caz de abuz de folosinţă

#### Art. 747. -

**(1)** Uzufructul poate înceta la cererea nudului proprietar atunci când uzufructuarul abuzează de folosinţa bunului, aduce stricăciuni acestuia ori îl lasă să se degradeze.

**(2)** Creditorii uzufructuarului pot interveni în proces pentru conservarea drepturilor lor; ei se pot angaja să repare stricăciunile şi pot oferi garanţii pentru viitor.

**(3)** Instanţa poate dispune, după împrejurări, fie stingerea uzufructului, fie preluarea folosinţei bunului de către nudul proprietar, cu obligaţia acestuia de a plăti uzufructuarului o rentă pe durata uzufructului. Când bunul este imobil, pentru garantarea rentei, instanţa poate dispune înscrierea unei ipoteci în cartea funciară.

Stingerea uzufructului în caz de pieire a bunului

#### Art. 748. -

**(1)** Uzufructul se stinge în cazul în care bunul a fost distrus în întregime dintr-un caz fortuit. Când bunul a fost distrus în parte, uzufructul continuă asupra părţii rămase.

**(2)** În toate cazurile, uzufructul va continua asupra despăgubirii plătite de terţ sau, după caz, asupra indemnizaţiei de asigurare, dacă aceasta nu este folosită pentru repararea bunului. Dispoziţiile [art. 712](https://lege5.ro/App/Document/gi2tsmbqhe/codul-civil-din-2009?pid=56649255&d=2023-12-30#p-56649255) se aplică în mod corespunzător.